Ego Iterius, de Toce dominus, Philippi regis Francie in Burgundia vicarius, universis ad quos littere iste pervenerint, salutem. Noscant tam singuli quam universi nos domini regis mandatum suscepisse in hunc modum: «Philippus, Dei gratia Francorum rex amico et fideli suo Iterio, domino de Tociaco, salutem et dilectionem. Mandamus vobis ut si episcopus Matiscensis super fidelitatem quam nobis juravit, nobis dixerit et per litteras suas patentes testimonium perhibuerit quod casamentum de Boy non debuit solvi, nisi tantum per quinque annos qui dudum transierunt, nullam de casamento illo capiendo amplius faciatis violentiam. Datum apud Sanctum Germanum in Laya, anno Domini M°CC°VII° mense martio.» Quibus litteris receptis juxta domini regis mandatum, per Matiscensem episcopum litteras sub hac forma nos noveritis recepisse. «P., Dei gratia Matiscensis ecclesię minister humilis, domino Iterio de Tociaco, salutem et omnimodam dilectionem. Discretioni vestrę duximus intimandum nos mandatum domini regis recepisse, ut si ecclesia Cabilonensis vellet aliquos testes producere vel aliam probationem facere supra controversia que vertebatur inter castellanum Sancti Jangulphi et eamdem ecclesiam de commendatione Boiaci, illa receperemus et diligenter inquisita domino regi intimaremus, unde vobis per litteras nostras patentes significamus quod per sex testes idoneos juratos, quorum duo erant presbiteri, unus diaconus, tres erant laici, quorum unus miles, alii coloni, probatum est illam commendationem factam fuisse tantum usque ad quinquennium. Probatum est etiam tam per illos quam per alios quod predicta commendatio quinquennio elapso fuit deducta, quod etiam per instrumentum Alluini, tunc Sancti Jangulphi castellani probatum est. Hoc autem significamus vobis supra fidelitate quam domino regi juravimus. Audito igitur domini regis mandato et ad ejus mandatum litteris P. Matiscensis episcopi diligenter inspectis, curantes regium adimplere mandatum, prudentium virorum concilio predicta authoritate domini regis quittavimus commendationem. Et ne ulterius predicta ecclesia vel homines Boyaci supra eadem commendatione possint inquietari, hanc presentem cartam sigilli nostri munimine duximus roborandum. Actum est hoc ab incarnatione Domini anno M°CC°VIII° mense julii.